Nøgleord

Sammendrag



Nøgleord

1. Præjudicielle spørgsmål – Domstolens kompetence – grænser – åbenbart irrelevant spørgsmål

(Art. 267 TEUF)

2. Harmonisering af afgiftslovgivningerne – kapitaltilførselsafgifter – et kapitalselskabs omdannelse til et kapitalselskab af anden karakter, som ikke indebærer nogen kapitaludvidelse – notargebyrer, der opkræves for oprettelse af en notarialakt, hvorved denne omdannelse attesteres – national lovgivning, hvorefter en andel af de gebyrer, som en tjenestemandsansat notar har opkrævet, skal betales til statskassen – ikke tilladt

[Rådets direktiv 69/335, art. 4, stk. 1, litra c), art. 4, stk. 3, litra a), art. 10, litra c), og art. 12, stk. 1, litra e)]

Sammendrag

1. Jf. afgørelsens tekst.

(jf. præmis 22-24)

2. Artikel 10, litra c), i direktiv 69/335 om kapitaltilførselsafgifter skal fortolkes således, at den er til hinder for en national lovgivning, der fastsætter, at statskassen oppebærer en andel af de gebyrer, som en tjenestemandsansat notar har opkrævet i forbindelse med oprettelsen af et notarialdokument til attestering af et kapitalselskabs omdannelse til et kapitalselskab af anden karakter, hvilken omdannelse ikke indebærer en kapitaludvidelse for det erhvervende eller juridisk omdannede selskab.

Artiklen forbyder derimod ikke, at en tjenestemandsansat notar i forbindelse med sådanne attesteringer opkræver de gebyrer, der endeligt tilkommer den pågældende, idet disse gebyrer har karakter af vederlag som omhandlet i artikel 12, stk. 1, litra e), i direktiv 69/335.

For det første udgør notargebyrer, som opkræves af tjenestemandsansatte notarer i forbindelse med en disposition, der er omfattet af direktiv 69/335, således afgifter i direktivets forstand, for så vidt som disse gebyrer, om så blot delvist, betales til den offentlige myndighed, hvor de tjenestemandsansatte notarer er ansat, og anvendes til at finansiere de opgaver, der påhviler denne myndighed.

Idet der i henhold til denne lovgivning foreligger en pligt til at attestere kapitalselskabers omdannelse til kapitalselskaber af anden karakter i et notarialdokument, skal denne pligt for det andet anses for en formalitet, som er en forudsætning for udøvelsen og den fortsatte udøvelse af det således omdannede kapitalselskabs virksomhed. En sådan notarialforretning udgør derfor en forudgående formalitet, som et kapitalselskab underkastes på grund af dets juridiske karakter som omhandlet i artikel 10, litra c).

Det fremgår dog klart af artikel 4, stk. 3, litra a), i direktiv 69/335, at medlemsstaterne ikke kan opkræve kapitaltilførselsafgift i forbindelse med »et kapitalselskabs omdannelse til et kapitalselskab af anden karakter«. Denne bestemmelse omhandler nødvendigvis selskabsomdannelser uden kapitaludvidelse. En omdannelse, der er ledsaget af en kapitaludvidelse, henhører således under nævnte direktivs artikel 4, stk. 1, litra c). Det mål, som forfølges med artikel 4, stk. 3, litra a), i direktiv 69/335, ville imidlertid blive sat over styr, såfremt der i forbindelse med et kapitalselskabs omdannelse til et kapitalselskab af anden karakter kunne opkræves andre afgifter med samme virkning som kapitaltilførselsafgiften.

(jf. præmis 27, 30, 33 og 35-37 samt domskonkl.)